"Vabariigi presidendi Jair Bolsonaro antud COVID-19 test osutus relvajõudude haigla ja diagnostikalabori andmeil negatiivseks," on öeldud Brasiilia liidri Facebooki kontol.

Postitust saatis pilt Bolsonarost näitamas pressile vulgaarset käežesti, mida "troopika Trumpiks" kutsutud president on ajakirjanikele varemgi näidanud.

"Ärge uskuge libauudiste meediat," kirjutas ta.

Brasiilia presidendi positiivsest viiruseproovist teatas varem Fox Newsile tema poeg Eduardo, kelle sõnul tegi riigipea täiendavaid teste.

Bolsonaro kohtus Trumpiga 8. märtsil Floridas Mar-a-Lago residentsis.

Brasiiliast saabunud uudise eel kutsuti hulk Valge Maja ametnikke erakorralisele kohtumisele kantseleiülema juurde.

Bolsonaroga Miamis kaasas olnud kommunikatsioonijuhil Fabio Wajingartenil ilmnesid sel nädalal sümptomid ja tal diagnoositi kolmapäeval COVID-19.

Wajngarten postitas laupäeval Instagrami pildi oma kohtumisest Trumpiga, kus mõlemal olid peas nokamütsid kirjaga "Make Brazil Great Again." Fotol poseeris ka USA asepresident Mike Pence.

Neljapäeval ütles Bolsonaro videoläkituses näomaski kandes, et saab paari tunni jooksul teada, kas ta on pandeemia põhjustanud viirusega nakatunud.

Ta tühistas muu hulgas visiidi Kirde-Brasiiliasse ja reedel oli presidendi päevakord tühi.

Reedel teatas koroonaviirusse nakatumisest Austraalia siseminister Peter Dutton, kes oli naasnud hiljuti Washingtonist kohtumiselt, millest võtsid osa ka USA justiitsminister William Barr ja Ivanka Trump.